SUID-AFRIKAANSE RADIOLIGA 
SARLNUUS SONDAG 26 DESEMBER 2004 


U luister na amateurradiostasie ZS6SRL van die Suid-Afrikaanse Radioliga, die 
nasionale vereniging vir amateurradio in Suid-Afrika, met `n nuusbulletin wat 
elke Sondag om 08:15 Sentraal Afrika Tyd (SAT) in Afrikaans en om 08:30 SAT 
in Engels uitgesaai word. 


Hierdie bulletin is ook op die webwerf van die SARL by www.sarl.org.za, en op 
pakketbulletinborde beskikbaar sowel as per Echolink vanaf ZS6FCS. 


STIL SLEUTEL 


Dit is met leedwese dat die heengaan van Alan Ansel, ex-ZS2A]J, op Donderda- 
gaand 23 Desember aangekondig moet word. Alan was vir `n lang tyd lid van 
PEARS, maar weens `n langdurige siektetoestand, was hy nie meer aktief as 
radioamateur nie en het hy sy lisensie `n aantal jare gelede laat verval. Hy het 
nogtans sy lidmaatskap van PEARS voortgesit en het gereeld aan PEARS se 
“wrinkly rave” van die ringkoppe deelgeneem. 


Ons innige meegevoel aan sy eggenote Vicky, ander familie en vriende. 
(POUSE) 

In die nuus vandag; 

GEWYSIGDE RADIOREGULASIES 

ONTWIKKELINGS VAN BELANG IN ANDER LANDE 

Bly ingeskakel vir meer besonderhede hieroor en ander nuusitems. 


Let asb. daarop dat die SARL-kantoor reeds gesluit is en dat dit weer op 10 
Januarie volgende jaar sal heropen. 


Die SARLnuusdiens maak staat op nuusinsette van klubs en individue aan- 
gaande amateurradioaktiwiteite. Plaas asb. u berigte op die webwerf van die 
SARL by www.sarl.org.za/newsinbox.asp nie later nie as die Donderdag wat die 
bulletin voorafgaan. Indien moontlik doen dit asb. in Afrikaans sowel as Engels. 


GEWYSIGDE RADIOREGULASIES 


Uiteindelik, die nuus waarvoor ons almal gewag het, die wysigings aan die Ra- 
dioregulasies is deur die Staatsdrukker ontvang, maar, weens die Kersnaweek, 
sal dit eers op Dinsdag 28 Desember gedruk word en sal dit op Donderdag die 
30ste te koop wees. Vir almal is dit `n goeie vooruitsig om die nuwe jaar mee te 
begin. Vir wat oor 'n lang tydperk deur die arbeidinset van die SARL bereik is, 
is dit `n goeie rede om vir die SARL dankie te sê deur onverwyld `n lid van die 
SARL te word en sodoende meer krag te verleen aan die SARL in belang van 
alle radioamateurs in die land. 


Die nuwe datum vir die “Welkom op HF” kompetisie van PEARS sal seker 
binnekort aangekondig word, maak intussen gereed daarvoor. 


ONTWIKKELINGS VAN BELANG IN ANDER LANDE 


Aangesien daar gedurende hierdie tyd van die jaar `n afname in lokale nuus- 
berigte ondervind word, maak ons van die geleentheid gebruik om enige berigte 
aangaande gebeure in die amateurwêreld in ander dele van die wêreld aan u te 
bring. Die volgende berigte is verkry uit WIA news van Australië: 


WIA NASIONALE VERENIGING 


Die Wireless Institute of Australia (WIA) is nou `n volwaardige nasionale 
vereniging, en nie meer `n federasie van Afdelings, soos voorheen nie. Die Raad 
van die New South Wales Afdeling het tydens sy vergadering op 10 Desember 
'n Instellingsooreenkoms met die nasionale WIA onderteken. Deur dit te doen 
was dit die laaste van die afdelings onder die voormalige federale struktuur 
om sy rol vir die toekoms asook sy verbintenis met die nasionale WIA te 
defineer. Die vorige VK?2-afdeling sal voortbestaan maar onder `n nuwe naam 
en het onderneem om sy lede aan te moedig om lede van die WIA te word. 
Dit het twee dae minder as een jaar geneem maar Maandag die 13de was die 
herdenkingsdag van die vorming van 'n belangegroep wat die beplanning begin 
het ten einde `n enkele WIA te bereik. Baie is gedurende twaalf maande bereik, 
alles te wyte aan die pogings van begeesterde mense, sowel van die Raad asook 
andere uit die vorige Afdelings. 


VVORGESTELDE NUWE LISENSIESTRUKTUUR IN VK-LAND 


Ons bly in Australië. Hulle ACA (Australian Communications Authority) is in 
die proses om die reguleringsraamwerk vir 'n nuwe drievlakkige lisensiestruktuur 
vir radioamateurs uit te werk wat verwag word om rondom Mei 2005 geimpli- 
menteer te word. Die WIA het saamgewerk met die ACA aan die ontwikkeling 
van die sillabus vir die eerste vlak lisensie. Die sillabus word deur `n werkgroep 
van die WIA, bestaande uit 4 persone, opgestel. 


BKL AAN DIE GEVEGSFRONT IN VK-LAND 


Dit is bekend gemaak dat die Raad van die WIA `n verslag aanvaar het wat 
opgestel is deur sy spesialistegroep, die WIA BKL-werkgroep, wat belas is met 
die verantwoordelikheid om die ontwikkeling van BKL te monitor en te analiseer. 
BKL staan vir BreëbandKommunikasie oor KraglLyne. 


Die verslag is `n omvattende oorsig van BKL in sy Australiese konteks en dit 
word geglo dat dit van belang sal wees vir die kragindustrie, voornemende 
BKL-operateurs, BKL-toerustingvoorsieners, lInternetdiensverskaffers, die 
telekommunikasie-industrie, radiokommunikasiegebruikers, staatsreguleerders 
van verbruikerbeskerming, kompetisie, radiokommunikasie en telekommu- 
nikasie. 


Die verslag bevat `n beskrywing van BKL, sy voordele en nadele en risikos uit 
die perspektief van die betrokke belangegroepe. Dit beskryf die Australiese 
wetgewende omgewing, die breëbandaanbieding van vandag en sy ontwikkeling. 
Toepassings van HF-radiokommunikasie word geidentifiseer en beskryf en `n 


kort opsomming van oorsese proewe van BKL-tegnologieë word voorsien. Die 
verslag besluit dat die WIA nie uit begisel teen BKL gekant is nie, maar is 
gekant teen optrede wat substansiële steuring aan of substansiële ontwrigting 
van radiokommunikasie tot gevolg sal hê. Die WIA glo dat dit gelukkig is dat 
BKL nie die enigste pad vorentoe is nie en dat hy seker is dat ontwikkelings in 
ontluikende tegnologieë in Australië se groeiende behoefte aan internettoegang 
sal voorsien. 


VORDERING IN INDIë 


In `n betekenisvolle stap het die Ministerie van Huishoudelike Aangeleenthede 
van Indië `n gesamentlike vergadering van verskeie ministeries, staatsdeparte- 
mente en verskeie Amateurradioliggame in Indië op 6 Desember byeengeroep. 
Die vergadering is gehou in opdrag van die Nasionale Rampbestuursvleul van die 
Ministerie van Huishoudelike Aangeleenthede en het gefokus op die verwydering 
van die bottelnekke in die pad van die uitbreiding van amateurradio in Indië 
en om 'n “Nasionale Padkaart” vir die bevordering van amateurradio op te 
stel. Gedagtewisselingsessies is oor die volgende onderwerpe gehou: 1. Ama- 
teurradio in Opleiding (Skool/Kollege/ Tegniese Institute); 2. Amateurradio vir 
vrywilligersgroepe onder jeugontwikkelingskemas; 3. Amateurradiobevordering 
en verwante Wetlike/Sekuriteits/Regulatoriese aspekte. 


Die vergadering is ingelig dat oorweging van `n wysiging aan die Indiese Ra- 
diotelegrafiereëls (Amateurdiens) in die pyplyn is en dat daar moontlik net twee 
lisensiekategorieë in Indië mag wees nl. `n Beperkte en `n Algemene klas. 


Die vergadering was byeengeroep deur die Direkteur van die Ministerie van 
Huishoudelike Aangeleenthede, wat ook as voorsitter opgetree het, wat sterk 
gevoel het dat die klagtes van amateurradioentoesiaste in Indië werklik is en 
dat dit ernstige aandag geniet. Hy het ook sy siening uitgespreek dat met die 
argaiese reëls en regulasies in Indië weggedoen word. 


Dit is interessant om waar te neem dat amateurradio meer erkenning verkry as 
onderriggereedskap in elektronika sowel as `n waardevolle diens aan die gemeen- 
skap. 


VOORTPLANTINGSVERSLAG 


Kobus, ZS6GKOB, ons spioen op die ionosfeer, het die volgende te sê: die son- 
vlekgetal het baie min oor die afgelope week gevarieer. Dit was Donderdag 44,3 
teenoor verlede week se 31,0. Die verwagting is dat dit nou effens sal styg tot `n 
moontlike hoogtepunt hierdie naweek - alhoewel dit nie met sekerheid voorspel 
kan word nie. Sonaktiwiteite was oor die afgelope week buitengewoon laag - 
slegs een enkele kolletjie op die hele sonoppervlakte! Daar is wel `n mootlikheid 
van koronamassa-invloei na die aarde op 24 en 25 Desember met gepaardgaande 
stormagtige toestande. DX-toestande is die swakste wat ek dit oor die afgelope 
tien jaar ervaar het. 


DAGBOEK VAN GEBEURE 


1 Januarie - Handsleutelmorsenag; 23 Januarie - Presidentsnet; 12 Februarie 
- RTA-lesing by NARS om 10:00; 9 April 2005 AJV van die SARL; 14 Mei - 
Lesingsvoorstelle vir AMSATCOON?2005 in te dien; 31 Maart - Finale lesings vir 
AMSATCON?2005 in te dien. 


Die SARL nooi u om Sondae om 10:00 na Amateur Radio Mirror International 
op 17 700, 9 750 en 7 082 kHz en verskeie 2 m herhalers in u omgewing te luister. 
'n Heruitsending kan Maandagaande om 21:00 SAT op 3 215 kHz gehoor word. 
ARMI word deur Telkom en Sentech geborg. 


Dit bring ons aan die einde van hierdie bulletin. Dit is saamgestel deur George, 
ZSONE, en gelees deur ........ vanuit ......... AS 'n diens aan radioamateurs, 
kortgolfluisteraars en elektronikaentoesiaste. 


U het geluister na ZS6SRL en baie dankie dat u by ons aangesluit het. Dankie 
ook aan diegene wat items vir die bulletins verskaf en aan al die amateurs wat 
so gereëld die herleidings waarneem. 


Hierdie Afrikaanse uitsending eindig nou en SARLNUUS wens u `n aangename 
week toe. 


Totsiens aan almal. 


/EX 


